da en en en fr de da id da nb da da da da en en en nb en en da en en da en en en da en en da en en da en da en en en da en en da en da da da en en
1.holdet på vinderkurs - Revanche for pokalnederlaget mod Herning - Svanholm Cricketklub
Søndag d. 6. juni 2010 kl. 18:52 af Henrik Pfaff
I love to play cricket, but I prefer Herning as opponent, sagde James Moniz efter at han og Brett Mulder havde været de to hovedpersoner i 1. holdets ikke ganske ventede sejr over sidste års danske mestre Herning hjemme. En kamp, hvor de to veteraner blev bakket op af et godt kæmpende markhold. Moniz lavede jo også en masse mod jyderne i pokalfinalen på samme bane for et par uger siden, hvor resultatet blev omvendt.
Græsset var vertikalskåret i løbet af ugen, men alligevel var banen tung.
- Vi vidste, at med vores score på 182 på den bane, så havde vi virkelig en chance, sagde anfører Chawla. ...
Denne score kom efter Zishans Shahs maratonagtige 52 på 105 bolde. Et tempo, der dog var hurtigere - skulle det senere vise sig - sammenlignet med hvad Hernings landsholdsbrødre Pedersen og kompagni kunne præstere. Da Zishan gik, havde vi 102 for 4 på 35 overe. Så var vores forhåbninger, at James Moniz og genopstandne Søren Vestergård kunne øge tempoet. Vestergård holdt ikke længe, men Moniz med 47 på 40 bolde med blot et enkelt grænseslag imellem skulle senere vise sig, at blive matchwinning. Herning faldt sammen de sidste 10 overe og begyndte at misse i marken. Det gjorde vi på intet tidspunkt på trods af et par keepermissere på vigtige tidspunkter.
Bobby Chawla mister sit gærde til Haman Zaman.
Svanholms sæsondebutant Søren Vestergaard lbw til Michael Pedersen.
Faktisk scorede vi kun 4 grænseslag i hele halvlegen, mens Herning lavede 12 af slagsen. De spillede mere i luften og blev straffet med at blive grebet og stokket ud.
Ikke noget at sige til, at Carsten Pedersen ser lidt misfornøjet til.
Rigtige venner. I hvert fald når man får et modstandergærde ud.
Ved gærdet havde Herning 99 for 4 efter 33 overe - altså stort set det samme som os. Det er bare sværere, når presset er på en. Lidt tidligere var Brett Mulder blevet bragt ind i kasteangrebet og hans 4 for 16 på 10 overe (blandt ofrene var Carsten Pedersen, Jacob Larsen og Morten Hedegård) skulle blive udslagsgivende. Sair Anjum med 1 for 26 på 10 overe fortsatte sin opadgående stime.
Mulder holdt en upåklagelig længde, varierede og skruede ind i mellem nærmest diagonalt med bolden. Især de yngre herning-folk anede ikke, hvad de skulle stille op.
Brett Mulder ber forgæves til de højere magter i form af dommer Niels Bagh.
Dommere nu og stunder har mange opgaver. Her er Niels Bagh i gang med at undersøge Brett Mulders øje.
2- holdet skuffede igen. Det er virkelig småt, hvad dette hold præsterer ved gærdet. Mod Albertslund blev det til 120 (Sahadat Riaz 26), hvilket Albertslund passerede for 8 gærder (Nawesh Wiejeratne 3/22).
I løbet af ugen har juniorerne vundet over Ishøj med 10 stående gærder (Ishøj er nok det bedste af de øvrige hold). Ishøj ude for 74 (Saad Ahmed 4/13), vi 76 uden tab (Hamid Shah 34 og Mati Malik 31 - begge not out). Flot ikke mindst af Mati, der er drengespiller, mod dele af et kasteangreb, der dominerer 1. division.
Lilleputterne slog Køge, der kun lavede 46 (Aske Larsen 4/18), hvilket vi passerede uden gærdetab